Kommissionens beslutning

af 4. maj 2001

om principiel anerkendelse af, at det dossier, som er forelagt til grundig behandling med henblik på eventuel optagelse af RH 2485 (methoxyfenozid) i bilag I til Rådets direktiv 91/414/EØF om markedsføring af plantebeskyttelsesmidler, er fuldstændigt

(meddelt under nummer K(2001) 1179)

(EØS-relevant tekst)

(2001/385/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2000/80/EF(2), særlig artikel 6, stk. 3, og

ud fra følgende betragtninger:

(1) Ifølge direktiv 91/414/EØF (i det følgende benævnt "direktivet") skal der opstilles en EF-liste over aktive stoffer, som må blandes i plantebeskyttelsesmidler.

(2) Rohm and Haas France SA indgav den 21. februar 2000 til de britiske myndigheder et dossier om det aktive stof RH 2485 (methoxyfenozid) med henblik på at få det optaget i bilag I til direktivet.

(3) De britiske myndigheder har meddelt Kommissionen, at dossieret efter en foreløbig undersøgelse synes at opfylde kravene til oplysningsmaterialet i direktivets bilag II. De mener også, at dossieret indeholder de oplysninger, der efter direktivets bilag III kræves vedrørende et plantebeskyttelsesmiddel, der indeholder det aktive stof. Ansøgeren har derefter i henhold til artikel 6, stk. 2, sendt dossieret til Kommissionen og de øvrige medlemsstater.

(4) Dossieret blev videregivet til Den Stående Komité for Plantesundhed den 2. februar 2001.

(5) Ifølge artikel 6, stk. 3, i direktivet skal det på EF-plan officielt bekræftes, at hvert dossier anses for principielt at opfylde kravene til oplysningsmaterialet i direktivets bilag II og for mindst ét plantebeskyttelsesmiddel, der indeholder det aktive stof, kravene i direktivets bilag III.

(6) Bekræftelsen er nødvendig, for at der kan foretages en grundig behandling af dossieret, og for at medlemsstaterne foreløbigt kan godkende plantebeskyttelsesmidler, der indeholder det aktive stof, i overensstemmelse med artikel 8, stk. 1, i direktivet.

(7) Denne beslutning udelukker ikke, at Kommissionen kan anmode ansøgeren om at fremlægge supplerende oplysninger for den rapporterende medlemsstat til afklaring af bestemte punkter i dossieret. En anmodning om fremlæggelse af supplerende oplysninger, som er nødvendige til afklaring af dossieret, berører ikke den frist for indgivelse af rapporten, der er nævnt i punkt 9.

(8) Medlemsstaterne og Kommissionen går ud fra, at Det Forenede Kongerige vil foretage en grundig behandling af dossieret vedrørende RH 2485 (methoxyfenozid).

(9) Det Forenede Kongerige fremlægger hurtigst muligt og senest et år efter datoen for offentliggørelse af denne beslutning en rapport for Kommissionen om konklusionerne af behandlingen tillige med eventuelle anbefalinger om eventuel optagelse og eventuelle betingelser herfor.

(10) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Det dossier, som Rohm and Haas France SA har forelagt Kommissionen og medlemsstaterne med henblik på optagelse af RH 2485 (methoxyfenozid) som aktivt stof i bilag I til direktiv 91/414/EØF, og som blev videregivet til Den Stående Komité for Plantesundhed den 2. februar 2001, opfylder principielt kravene til oplysningsmaterialet i direktivets bilag II. Dossieret opfylder kravene til oplysningsmaterialet i direktivets bilag III vedrørende et plantebeskyttelsesmiddel, der indeholder RH 2485 (methoxyfenozid), under hensyntagen til de påtænkte anvendelsesformål.

Artikel 2

Denne beslutning er rettet til medlemsstaterne.

Udfærdiget i Bruxelles, den 4. maj 2001.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 309 af 9.12.2000, s. 14.